รัฐบาลเก็บรายได้เกินเป้าเงินคงคลังล้นถัง
คลังแจงผลการเก็บรายได้รัฐบาล 7 เดือนแรกของปีงบประมาณเกินเป้าหมาย 3.53 หมื่นล้านบาท ขณะที่เงินคงคลังล่าสุดสูง 2.63 แสนล้านบาท
30 พ.ค. 2562

คลังแจงผลการเก็บรายได้รัฐบาล 7 เดือนแรกของปีงบประมาณเกินเป้าหมาย 3.53 หมื่นล้านบาท ขณะที่เงินคงคลังล่าสุดสูง 2.63 แสนล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ในช่วง 7 เดือนแรกของปีงบประมาณ 2562 (ต.ค. 2561 – เม.ย. 2562) รัฐบาลจัดเก็บรายได้สุทธิ 1.34 ล้านล้านบาท สูงกว่าช่วงเดียวกันของปีก่อน 4.37 หมื่นล้านบาท หรือ 3.4% และสูงกว่าประมาณการตามเอกสารงบประมาณ 3.53 หมื่นล้านบาท หรือ 2.7%
ทั้งนี้ เป็นผลจากการจัดเก็บรายได้ของหน่วยงานอื่นสูงกว่าประมาณการ 3.47 หมื่นล้านบาท และกรมสรรพากร 2.22 หมื่นล้านบาท การนำส่งรายได้ของรัฐวิสาหกิจ 2.09 หมื่นล้านบาท รวมถึงการจัดเก็บรายได้ของกรมศุลกากรที่สูงกว่าประมาณการ 6,026 ล้านบาท
ด้านฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2562 รัฐบาลมีรายได้นำส่งคลัง 1.33 ล้านล้านบาท ในขณะที่มีการเบิกจ่ายเงินงบประมาณ 1.95 ล้านล้านบาท รัฐบาลได้กู้เงินเพื่อชดเชยการขาดดุล จำนวน 2.36 แสนล้านบาท ส่งผลให้เงินคงคลัง ณ สิ้นเดือนเมษายน 2562 มีจำนวนทั้งสิ้น 2.63 แสนล้านบาท